ועדת העבודה, הרווחה והבריאות, כנסת 23, פרוטוקול מספר 45, 2020-08-10 12:30

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר-היום: הצעה לסדר-היום בנושא מחסור בחיסוני שפעת: הקופות הזמינו כמות כפולה של חיסונים אבל בפועל יקבלו רק כמחצית מההזמנה.

חיים כץ: הצעה שהגישו חבר הכנסת ג'אבר עסאקלה, חברת הכנסת אתי חוה עטיה.

חיים כץ: כנראה שיש דרישה גדולה בעולם לחיסונים של שפעת ויש לנו את ההשפעה של הקורונה.

חוה אתי עטייה: שלום רב.

חוה אתי עטייה: ב-8.7 הגשנו אני וחברי עסאקלה הצעה לסדר בנושא מחסור עולמי בחיסוני השפעת.

חוה אתי עטייה: הקופות הזמינו 4 מיליון חיסונים ובפועל הן קיבלו רק כמחצית מהחיסונים.

חיים כץ: אישורים.

חוה אתי עטייה: אישורים.

חוה אתי עטייה: להצעה לסדר הגיע סגן שר הבריאות, ידידנו יואב קיש.

חוה אתי עטייה: הוא נתן לנו סקירה איפה הדברים עומדים.

חוה אתי עטייה: לטענתו יש מחסור עולמי.

חוה אתי עטייה: זה היה לפני חודש והוא אמר שהגורמים המקצועיים התכנסו ושזה יהיה לפי קריטריונים.

חוה אתי עטייה: יהיה תעדוף לפי קבוצות סיכון, קשישים, בעלי רקע למחלות.

חוה אתי עטייה: לפי מה שאמר מנכ"ל משרד הבריאות, ש-10% מחולי הקורונה יחלו גם בשפעת.

חוה אתי עטייה: אני חושבת שאנחנו צריכים להתעורר ולא להיות אדישים.

חוה אתי עטייה: הולכת להיות סכנה ממשית.

חיים כץ: ומה לעשות?

חיים כץ: אני אסבך לך את החיים עכשיו.

חיים כץ: עידן, החסרת היום בבוקר רשום לך מינוס.

עידן רול: הייתי בוועדה - - -

חיים כץ: אל תסביר.

חיים כץ: יש שני סוגים אנשים, יש מסבירים ויש מצליחים.

חיים כץ: אם אתה מסביר סימן שלא היית.

חיים כץ: אם היית, לא היית צריך להסביר.

עידן רול: אני שמח שהרגשת בחסרוני.

חיים כץ: אני מרגיש בחסרונם של כל חברי הכנסת של הוועדה שלא באים.

חוה אתי עטייה: אני הצעתי אבל יואב קיש אמר שזה לא ישים.

חוה אתי עטייה: היות ויש הרבה מובטלים הצעתי להקים מפעלי ייצור של חיסונים.

חוה אתי עטייה: הוא אמר שבטווח הקרוב זה מאוד קשה ואולי בעתיד כן.

חוה אתי עטייה: הוא אמר שיש הבדל בין חיסון לבין תרופה.

חוה אתי עטייה: אני חושבת שלא צריכים להיות אדישים.

חוה אתי עטייה: צריך להתעורר, הסכנה היא ממשית.

חוה אתי עטייה: לפי מה שמד"א אומרים, בחורף הקרוב יזדקקו ל-4 מיליון חיסונים.

חוה אתי עטייה: הוא טוען שיהיה בלבול רב בין חולי הקורונה לבין חולי השפעת כי יש אותם תסמינים.

חיים כץ: חבר הכנסת ג'אבר עסאקלה, בבקשה.

חיים כץ: מה אתה מצפה מהוועדה?

ג'אבר עסאקלה: אדוני היושב ראש, חבריי.

ג'אבר עסאקלה: אני אוסיף למה שאמרה חברתי.

חיים כץ: תגיד לי מה אתה מצפה מהוועדה.

חיים כץ: זה שהגשת את ההצעה לסדר, תסביר לי למה אתה מכוון.

ג'אבר עסאקלה: הצטרפתי להצעה שהגברת עטיה הציעה.

ג'אבר עסאקלה: אני מצפה מהוועדה וממשרד הבריאות שאנחנו נלחץ על משרד הבריאות בשני עניינים.

ג'אבר עסאקלה: אחד, כולנו רוצים שיביאו יותר חיסונים.

ג'אבר עסאקלה: דבר שני, למקד את קבוצות הסיכון.

ג'אבר עסאקלה: קבוצות הסיכון הם כמובן המבוגרים וזה הסיפור שלנו.

ג'אבר עסאקלה: אבל אני רוצה לבקש ממשרד הבריאות קמפיין תקשורתי, חזק ומאסיבי בערבית כדי לעודד את הבוגרים הערבים לבוא ולהחסן.

ג'אבר עסאקלה: אני כבר מתחיל להיות מודאג.

ג'אבר עסאקלה: אני בדרך-כלל אופטימי אבל ברגע זה אני לא אופטימי.

ג'אבר עסאקלה: נראה לי שמגיע מבוגר בן 70 פלוס לבית חולים עם התסמינים, קשה לדעת אם הוא חולה קורונה או חולה שפעת.

ג'אבר עסאקלה: אני חושש מהבלבול שיכול לקרות שם ומההדבקה שתתפרץ בבתי החולים.

חיים כץ: אתה רוצה שאני אענה לך?

חיים כץ: תשמע, אנחנו צריכים להיות ראליסטים ולראות מה קורה לנו.

חיים כץ: קודם כל, אנחנו לא צריכים להתייפייף.

חיים כץ: אין פה קואליציה ואופוזיציה.

חיים כץ: המדינה הזמינה פי שניים חיסונים.

חיים כץ: לא נקבל את כל החיסונים כי יש דרישה בכל העולם לקבל חיסונים.

חיים כץ: יחד עם זה, זה שאמרת שצריך הסברה בשפה הערבית יכול להיות שאתה צודק.

חיים כץ: בשפה העברית, להערכתי, כל מי שיוכל - - -

חוה אתי עטייה: גם בשפה האתיופים והרוסית.

חיים כץ: לא זוכר שביקשת רשות דיבור.

חיים כץ: לכן, בשפה העברית, אני חושב שהחיסונים שיינתנו לאוכלוסיות ברמת סיכון כולם ירוצו, בגלל הקורונה ובגלל הבידודים ובכל מה שקרה.

חיים כץ: אני מקווה שזה גם יקרה בשפה הערבית.

חיים כץ: שאלתי אותך מה אתה מצפה מהוועדה כי אני 21 שנה בכנסת.

חיים כץ: חוץ מהכנסת הראשונה, מעולם לא הגשתי הצעה לסדר.

חיים כץ: אני איש פרודוקטיבי, אני רוצה להביא תוצאות.

חיים כץ: אני רוצה להביא תוצאות.

חיים כץ: אני לא נותן פול גז בניוטרל.

חיים כץ: אם יש רמזור אדום אני לא אלחץ על הגז כי זה ישרוף דלק.

חיים כץ: זה נכון שאנחנו צריכים ללחוץ.

חיים כץ: עוד מעט נעלה את מנכ"ל משרד הבריאות ונשמע ממנו על ההיערכות.

חיים כץ: רציתי לעשות דיון אבל אני מכבד את החברים.

חיים כץ: אחמד טיבי הוציא לי מכתב לעשות דיון על מערכת הבריאות בכלל ועל הגירעונות ומה שקורה במערכת הבריאות.

חיים כץ: אנחנו נעשה דיון כזה.

חיים כץ: תודיע לו שאנחנו נעשה, רק שיגיע המכתב, אם לא אני אעשה בלעדיו.

חיים כץ: אנחנו הולכים לתקופה מאוד קשה כי אנחנו לא יודעים מה זה קורונה.

חיים כץ: זה נכון שיש המון פרשנים והמון תחזיות, אבל חוסר אינפורמציה זה אחד המובילים לטרגדיה.

חיים כץ: אנחנו לא יודעים איך להתמודד מול העסק הזה, פשוט לא יודעים.

חיים כץ: זה קצת דומה לשפעת בסימפטומים, קצת שיעול, קצת חום.

חיים כץ: למרות שאני חבר כנסת ולמרות שנבחרתי ולמרות שלכאורה אני צריך לדעת הכול, וואלה, אני לא יודע.

יוראי להב-הרצנו: אני רוצה להזכיר לך, אדוני היושב-ראש, שהחסינות שלנו לא עומדת לנו לטובת המחלה.

חיים כץ: חסינות לא עומדת בכלום.

חיים כץ: אתה לא יודע שהיתה לי הצבעה על החסינות?

חיים כץ: לא בדקו את העניין.

חיים כץ: הכול היה פוליטי.

יוראי להב-הרצנו: אני אומר שהחסינות שלנו לא עומדת מול הנגיפים.

יוראי להב-הרצנו: החסינות הפרלמנטרית לא עומדת לנו.

חיים כץ: כשהייתי בוועד תמיד הייתי אומר שאנחנו בוועד מאוד חזקים, רק דבר אחד אנחנו לא יודעים לנצח וזה את השעון.

חיים כץ: הוא מתקדם, הוא הולך.

חיים כץ: אנחנו לא יודעים לנצח אותו.

יוראי להב-הרצנו: שאלת מה פרקטית אנחנו מצפים מהוועדה הזאת בהקשר הזה?

יוראי להב-הרצנו: מול המצב הקיים, גם פי שניים חיסונים לטובת העניין לא יספיקו.

יוראי להב-הרצנו: גם אם היו עומדים לרשותנו 4 מיליון חיסונים זה לא היה מספיק.

חיים כץ: אבל אתה גם לא תביא פי שניים.

יוראי להב-הרצנו: זה בדיוק מה שאני אומר.

יוראי להב-הרצנו: למול המצב הנתון מה אני מצפה ממשרד הבריאות לעשות, או, מה בעיניי נכון שוועדת הבריאות תדרוש בהקשר הזה?

יוראי להב-הרצנו: אני מצפה לתעדוף ושקיפות מול הציבור.

יוראי להב-הרצנו: כדי לא ליצור תבהלה ש-9 מיליון אזרחים ישראלים יתייצבו בלשכות הבריאות, בקופות החולים ובתתי החולים ידרשו חיסון, מה שיעזור זה אם תהיה שקיפות ותעדוף ברור של משרד הבריאות לגבי מי מקבל חיסון, מי זכאי.

חיים כץ: אני אתן לך את הסדר בלי שאני אדע.

חיים כץ: כל חברי הכנסת יקבלו, יעשו להם חיסונים כאן בכנסת.

חיים כץ: כל האזרחים הוותיקים, בטח ברמת הסיכון הם הראשונים.

חיים כץ: הם יקבלו חודש מראש.

חיים כץ: אני לא יודע את זה, אני משער.

חיים כץ: אני נותן לך תחזית אם אני הייתי המנהל.

חיים כץ: מאחר ואני מכיר כמה גורמים במערכת הבריאות וגם את גמזו, אז אני אומר לך את התחזית שלי.

חיים כץ: היא תחזית בלבד והיא לא נסמכת על שום מידע.

חיים כץ: כל האזרחים הוותיקים, שזה מיליון איש שיש להם רמת סיכון, כל הנכים, הם יהיו בסדר הראשוני.

יוראי להב-הרצנו: כדי שלא תהיה תבהלה בקרב הציבור.

יוראי להב-הרצנו: כשיתחיל החורף אני לא מכיר בן אדם בישראל שלא ירצה לקבל חיסון ולא יגיע פיזית לקבל חיסון.

חיים כץ: להוציא את הערבים אולי.

חיים כץ: בשביל זה אני מקבל את מה שהוא אומר שצריך הסברה.

יוראי להב-הרצנו: אני מסכים איתך.

יוראי להב-הרצנו: דבר שני.

יוראי להב-הרצנו: אולי כדאי לנצל את החורף הקרוב כדי לשאול את משרד הבריאות מה הם מתכוונים להסביר לציבור.

יוראי להב-הרצנו: לצורך העניין, אם אני מתחיל להרגיש תסמיני שפעת, האם אני חולה קורונה?

יוראי להב-הרצנו: האם אני חולה שפעת?

חיים כץ: הם לא יודעים.

חיים כץ: צריך להגביר את הבדיקות.

יוראי להב-הרצנו: איך המשרד מתכוון להתמודד עם הסוגייה הזאת?

חיים כץ: אני אחליף את מנכ"ל משרד הבריאות ואני אגיד לך.

יוראי להב-הרצנו: אלה שתי הסוגיות שבעיניי נכון לצפות ממשרד הבריאות.

חיים כץ: בדרך-כלל בימי שישי אני יושב באיזה פרלמנט.

חיים כץ: האנשים חושבים שהם חכמים.

חיים כץ: בתקופה האחרונה הבאתי גם את יואב קיש שהוא סגן שר הבריאות.

חיים כץ: שאלתי אותו למה אנחנו לא עושים בדיקות?

חיים כץ: 5% או 7% זה מספר החולים מתוך הנבדקים.

חיים כץ: למה אנחנו לא עושים 100% בפעם אחת?

חיים כץ: בדיקה אחת של 100% ואנחנו רואים.

חיים כץ: הוא אמר שהם עוברים לזה.

חיים כץ: הם עוברים לבדיקה אחת במעבדה אחת של 100%.

חיים כץ: אני מקווה שיהיה חיסון כבר, אבל יחד עם זה צריך זמן תגובה מהיר של הבדיקות, גם אם זה בסבירות של 80% זה בסדר כי גם 80% זאת הצלחה.

חיים כץ: זה יוריד את רמת התחלואה כי נדע בדיוק.

טלי פלוסקוב: בזמן שאנחנו ממתינים, בינתיים ההדבקה עובדת.

חיים כץ: אני סומך על רוני גמזו.

חיים כץ: באופן אישי, כמי שעבד מולו, אני מכיר את הראש שלו.

חיים כץ: הוא אמר לי שאם אני אהיה שר הבריאות הוא יבוא להיות המנכ"ל שלי.

חיים כץ: אני לא אהיה שר הבריאות והוא לא יהיה המנכ"ל שלי, אבל יחד עם זה אני מכיר את הראש שלו ויש לו ראש טוב.

חיים כץ: אני מקווה שיעשה משהו.

יוראי להב-הרצנו: השאלה, האם יש היערכות שם?

חיים כץ: אנחנו לא יודעים כלום.

חיים כץ: כל הפרשנים למיניהם שאומרים ככה וככה, הכול חארטה.

חיים כץ: צריך למלא את זמן השידור ואין להם מושג ירוק איך זה עובר, ממה זה עובר, למה זה עובר, כמה זה עובר, מה ההשפעות העתידיות.

חיים כץ: הם לא יודעים.

חיים כץ: גם אנחנו חברי הכנסת שנבחרנו, זה לא מקנה לנו בשעה אחת לדעת הכול כי אנחנו לא יודעים.

חיים כץ: עידן, בבקשה.

עידן רול: תודה רבה אדוני היושב ראש.

עידן רול: נושא החיסונים הוא חלק ממגה אירוע של היערכות לחורף הקרוב.

עידן רול: אני חושב שקודם כל חשוב שאזרחי מדינת ישראל ידעו שאנחנו הולכים לחורף עם מחסור בחיסוני שפעת.

חיים כץ: יודעים.

עידן רול: לא בטוח שהציבור הרחב יודע.

עידן רול: אני חייב לומר שאני גיליתי את זה באחת הוועדות הקודמות פה.

חיים כץ: אתה יודע כמה פעמים שמעתי על זה בערוץ 2 בטלוויזיה?

קטי קטרין שטרית: הרי ההצעה לסדר עלתה כתוצאה מהתקשורת.

עידן רול: נכון, אבל אי-אפשר לצאת מנקודת הנחה שכולם ראו את האייטם.

עידן רול: יש פה תפקיד של באמת לצאת בקמפיין הסברה טלוויזיוני של משרד הבריאות.

חיים כץ: להגיד שחסר חיסונים ונא להישמר?

עידן רול: לא.

חיים כץ: מה לא?

חיים כץ: אני שומע אותך ואני חושב קדימה ושואל איך אנחנו מונעים שפעת.

חיים כץ: זה ממה שאתה אמרת.

חיים כץ: הפרסום צריך להיות שמאחר ואין מספיק חיסונים אנחנו עושים מאמץ ענק לרכוש כמה שיותר חיסונים.

חיים כץ: אלה שברמת סיכון גבוהה יקבלו את החיסונים.

חיים כץ: השאר, בגלל שיש קורונה ושפעת, נא להישמר מאירועים סביבתיים.

עידן רול: לרבות קמפיין הסברה של משרד הבריאות.

חיים כץ: שיכול לתת גם שפעת וגם קורונה.

עידן רול: כשאתה שומע דברים בפעם הראשונה זה נקלט, פעם שנייה זה נקלט יותר.

עידן רול: אם אנשים ידעו דקה לפני החורף שיש מחסור בחיסונים תהיה קטסטרופה.

עידן רול: אם הציבור יידע כבר עכשיו שיש מחסור, זה נותן להם איזה זמן הסתגלות, משהו שמאוד חסר בניהול משבר הקורונה.

עידן רול: אני רוצה להוסיף שנושא החיסונים הוא עוד סימפטום, עוד פקטור בתוך מערכת שיקולים של היערכות מערכת הבריאות לחורף הקרוב.

עידן רול: זה נוגע לגירעונות של בתי החולים, זה נוגע לתקנים שנוספו ואנחנו לא יודעים לאיפה נוספו, האם למחלקות הפנימיות או למחלקות אחרות.

עידן רול: זה נוגע לתקנים שעכשיו פורסם שמשרד הבריאות מוסיף אבל לא ידוע מתי.

חיים כץ: על זה הדיון הבא.

עידן רול: בהמשך למה שאמרת על דיון היערכות, אני חושב שנדרשת פה סדרת דיונים של היערכות לחורף.

עידן רול: משום מה, הנושא הזה נדון בשבוע שעבר בוועדת חוץ וביטחון.

עידן רול: זה נושא שצריך לדון בו כאן בוועדה.

עידן רול: יש הרבה אספקטים של היערכות.

עידן רול: כנבחרת ציבור מודאג, אני לא חושב שאנחנו מספיק מדברים על הצונאמי, קורונה/שפעת, שמחכה לנו בחורף הקרוב.

עידן רול: בעיניי, תפקיד הוועדה הזאת הוא להאיר את עיניי משרד הבריאות ולדעת שהם כבר עכשיו נערכים.

עידן רול: זה כולל תקנים, כולל תקצוב וגם הסברה.

עידן רול: שיתוף ציבור זה אחד החולות הרעות של כשלון משבר הקורונה עד כה.

עידן רול: לא נותנים לאנשים מספיק מידע ולא מספיק זמן מראש.

עידן רול: אני חושב שצריך להדגיש את הנקודה הזאת.

חיים כץ: יפה מאוד.

חיים כץ: אחרי שאמרת מילים כדורבנות, נפנה למנכ"ל משרד הבריאות חזי לוי.

חיים כץ: חזי, אני רוצה לעשות איתך הסדר עבודה.

חיים כץ: אם אני מרים את היד סימן שיש לי שאלה.

חיים כץ: בטח שמעת את מה שאמרנו ושמעת את החששות שלנו.

חזי לוי: למרות הדברים שנאמרו אני רוצה לבשר שאנחנו עוסקים בזה.

חזי לוי: רק אתמול קיימתי דיון מספר שעות בנושא החורף.

חזי לוי: צר לי לאכזב שאני עוסק בזה אבל בכל זאת.

חזי לוי: אני מבין שלא כל-כך סומכים אבל אנחנו מטפלים בדבר הזה.

חזי לוי: השאלות שהעליתם הן שאלות מאוד רציניות שאנחנו עוסקים בהן.

חזי לוי: אחד, מה יקרה בחורף הבא?

חזי לוי: שניים, מה המשמעות של תחלואה כפולה של שפעת וקורונה, מה שאנחנו קוראים לזה היום "פלורונה" מהמילים פלואנזה וקורונה.

חזי לוי: שלוש, איך נערכים לזה?

חזי לוי: מה המשמעות של חולה עם חום?

חזי לוי: ארבע, כמה בדיקות צריך ואיזה בדיקות?

חזי לוי: חמש, איך מונעים את הדבר הזה ולא רק על-ידי החיסונים?

חזי לוי: שש, מה תרחיש הייחוס שאנחנו צופים לו?

חזי לוי: אנחנו רואים בחצי הכדור הדרומי שהתחלואה שם מאוד נמוכה.

חזי לוי: מייחסים את זה בעיקר להתנהגות הקורונה, המסכות, הריחוק החברתי ולקבלת חיסונים.

חזי לוי: לכן הנושא של ההסברה והחיסונים ותעדוף המחוסנים עומדים כרגע בעבודה אצל טובי המדענים שעומדים לרשותנו, דבר שנקרא הצת"ם.

חזי לוי: גם ידידי חגי לוין שנמצא כאן לוקח חלק בדיונים האלה.

חזי לוי: מה תרחיש הייחוס?

חזי לוי: דרך אגב, כל הדברים האלה הוצגו לקבינט לפני מספר ימים ואושרו.

חזי לוי: אני קורא לזה היערכות בתי החולים לתחלואת השפעת בחורף, בהיבט של כוח אדם, ציוד, חיסונים, תרחיש ייחוס ובהיבט של ידע.

חזי לוי: אנחנו עוסקים בכל הדברים האלה.

חזי לוי: לגבי השאלות שלכם.

חזי לוי: דרך אגב, לגבי חלק חלוקת התקנים שניתנו עכשיו לבתי החלקים ולקהילה.

חזי לוי: 1,600 אחיות, 400 רופאים פלוס 200 שניתנו בגל הקודם.

חזי לוי: 700 אנשי מקצועות הרפואה שניתנו גם לקהילה נועדו לשפר את ההתמודדות עם שפעת.

חזי לוי: ללכת גם לנושא של רפואה מרחוק ואשפוזי בית יחד עם הקופות, שהן חלק חלק מההכנה של התהליך כי הם חלק מרכזי.

חיים כץ: חזי, אני כל-כך אוהב אותך ומעריך אותך.

חיים כץ: גם אתה וגם אני לא מאמינים שהתקנים שניתנו יינתנו.

חיים כץ: אתה לא נאיבי, אני מכיר אותך וגם אני לא נאיבי.

חיים כץ: כבר אתמול שמענו את יו"ר ההסתדרות הרפואית שאומר, עובדים עלינו כי רוצים שבתי החולים יממנו את התקנים.

חיים כץ: שנית, אני לא רואה 1,000 רופאים שמחכים בדלת ואין להם עבודה.

חיים כץ: זה בסדר, זה בסדר, אבל - - -

חזי לוי: אני רוצה לענות לך לנקודה הזאת בלבד.

חזי לוי: אני אחרי שיחות ארוכות גם עם פרופסור ציון חגי.

חזי לוי: אנחנו דיברנו על 400 רופאים לא בכדי, כי ההערכה שלנו היא שאלה הרופאים שכרגע ממתינים בצינור ושיוכלו להיכנס להתמחות על-פי החלוקה שנתנו.

חזי לוי: ב', אתם צודקים.

חזי לוי: מערכת הבריאות נכנסה כשהיא רעבה לתרחיש הזה.

חזי לוי: היא רעבה במיטות, היא רעבה בכוח אדם.

חזי לוי: אנחנו עוסקים בזה וזה כרגע המספר שאנחנו יכולים לתת.

חזי לוי: זה מתחשב באחיות מסיימות הלימודים.

חיים כץ: מערכת הבריאות יודעת לממן את זה?

חזי לוי: לגבי המימון.

חזי לוי: זה לא מדויק וזאת אי-הבנה.

חזי לוי: כל התקנים שניתנו מאז ומעולם מומנו על-ידי מה שנקרא מחיר אשפוז.

חיים כץ: כן, אבל זה מימון בחסר.

חיים כץ: תוחלת החיים עולה.

חיים כץ: אתה מתחיל בגירעון של 350 מיליון שקלים.

חזי לוי: משום שאנחנו יודעים שההכנסות ירדו, משרד האוצר התחייב שבמקום שבו יהיה גירעון בהכנסות, הוא יממן את התקנים האלו.

חזי לוי: שנית, בעוד דיון לילי ארוך שהיה אתמול ואמור להסתיים היום, קבענו גם שבתי החולים בכלל, לא רק הממשלתיים, יקבלו את התזרים שקבענו שיקבלו על-סמך הכנסות 2019 פלוס תוספת מסוימת כדי קודם כל לתת את התזרים הזה כדי שיוכלו לעבוד.

חזי לוי: זה לא דיוני תקציב.

חזי לוי: אני יחד איתך.

חזי לוי: שנינו לא תמימים.

חזי לוי: שנינו מנוסים ושנינו מבינים שעוד ארוכה הדרך כדי לממן את מערכת הבריאות ובכלל זה גם את הקופות בקהילה וגם את בתי החולים כפי שהם ראויים.

חזי לוי: זה חלק מדיוני התקציב שיהיו.

חזי לוי: מה שכרגע על הפרק, מבחינתי, כדי להיערך הוא לממן את גירעונות הקורונה, לתת תזרים לבתי החולים, להמשיך להסב מיטות על-פי תכנית תרחיש הייחוס שגם היא אושרה בקבינט ולהיערך לחורף יחד עם הקהילה.

חזי לוי: בנושא זה מדובר בחיסונים, כוח האדם, הידע, העבודה המשותפת עם הקהילה.

חזי לוי: אנחנו עושים את זה כבר מספר שבועות.

חזי לוי: עכשיו ניכנס לתהליך יותר מואץ.

חזי לוי: אם יש משל"ט לקורונה, אני מדבר על מישהו שייקרא משל"ח, מפקדת שליטה חורף.

חזי לוי: אנחנו עוסקים בזה כולנו.

חזי לוי: חודש אוקטובר הוא תאריך היעד שקבעתי לכל העוסקים במלאכה לסיים את כל ההכנות המורכבות יחד עם הקופות, כשאנחנו יודעים ששיא החורף הוא בסוף נובמבר-דצמבר ובעיקר בינואר וחציון פברואר.

חזי לוי: לזה אנחנו נערכים.

חזי לוי: באשר לחיסונים.

חזי לוי: אנחנו יודעים כרגע על רכישה של 3 מיליון חיסונים.

חזי לוי: היעד שקבעתי הוא יעד של 5 מיליון לפחות.

חזי לוי: אנחנו עושים את כל המאמצים, אדוני יושב-הראש וחברי הוועדה.

חזי לוי: אלה מאמצים בדרכים עקלקלות ודיפלומטיות כדי להביא עוד חיסונים מעוד מדינות.

חזי לוי: כמו שאמרתי, כרגע יש תחרות עצומה.

חזי לוי: אנחנו יודעים ש-3 מיליון לא יספיקו.

חיים כץ: כמה התחסנו בשנה שעברה?

חזי לוי: 2.2 מיליון התחסנו בשנה שעברה.

חזי לוי: השנה אני רוצה להגיע ל-5 מיליון.

חיים כץ: כמה חיסונים היו בארץ?

חזי לוי: זה היה סדר הגודל שהיה בארץ.

חזי לוי: זה מה שציפינו שיהיה, עם כל ההתנגדות וכל השדולות למען אי חיסון וכיוצא בזה.

חזי לוי: אנחנו מאמינים שהשנה ירצו יותר.

חזי לוי: ב', אנחנו חייבים ללחוץ כי זה קריטי שהשנה יתחסנו אנשים.

חזי לוי: לא רק בגלל מה שאנחנו רואים בעולם הדרומי.

חזי לוי: מה שאמרתם הוא צודק.

חזי לוי: אנחנו נצטרך לעשות דיפרנציאציה ככל שניתן בין השפעת לבין הקורונה שזה אותם תסמינים אבל הטיפול שונה, בידוד אחר, תוצאות שונות.

חזי לוי: כדי לעשות את הדיפרנציאציה הזאת, נצטרך לדאוג שאנשים יתחסנו.

חזי לוי: למה?

חזי לוי: כדי להגן עליהם מפני שפעת ולדעת שככל שאנחנו נוריד מהשולחן את העיסוק בשפעת, אז מי שיבוא עם תסמינים, כנראה שהוא יותר קורונה.

חזי לוי: אנחנו צריכים גם לדעת, לגבי הבדיקות.

חזי לוי: אנחנו רוצים להגיע לסביבות 70,000 בדיקות לפחות.

חזי לוי: כר אתמול נחתמו 3 מכרזים לעוד גורמים שיעשו בדיקות מעבר למה שקיים היום.

חזי לוי: אנחנו מגבירים את היכולות לעובדי מעבדה ובמכשירים.

חזי לוי: אנחנו יודעים היום ש-10% מחולי קורונה בלבד יחלו כנראה גם בשפעת.

חזי לוי: זה לא אומר מה קורה לחולה שמגיע עם חום ומה אני עושה איתו בקהילה או בחדרי המיון.

חזי לוי: מה זה עושה לעומס בחדרי המיון שאליו אנחנו נערכים?

חזי לוי: כל מה שאני אומר כבר נמצא בעבודה מזה כמה שבועות ועומד להסתיים באותו גוף שנקרא צת"ם שמגייס הרבה מדענים, בעלי תוכן, מתמטיקאים ומודלים כדי לקבוע את המודל.

חזי לוי: אנחנו מאמינים שאנחנו נצטרך יותר בדיקות.

חזי לוי: אם נוריד את השפעת מהשולחן על-ידי חיסונים והתנהגות נכונה של מסכות וריחוק חברתי, שמשפיע באותה מידה על ההדבקה של שפעת כי זאת אותה הדבקה.

חזי לוי: אם נוריד את השפעת, כמו שקרה להפתעתם ולשמחתם של אנשי העולם הדרומי, אוסטרליה ואותם קווים טופוגרפיים, הרי שנוכל לעסוק בעיקר בקורונה ולהוריד את התחלואה.

חזי לוי: זה יעזור לנו מאוד.

חזי לוי: זה יעזור להגן על האנשים כי גם שפעת יכול להיות הרת אסון באנשים עם מחלות רקע.

חיים כץ: כמה אנשים מתו בשנה שעברה משפעת?

חזי לוי: התחלואה היתה יותר נמוכה.

חזי לוי: אין לי כאן את המספרים אבל בסך-הכול לא היה הבדל גדול בתחלואה במדינת ישראל בחודשי חורף 2019 לבין חודשי חורף 2020.

חיים כץ: חודשי חורף 2020 עוד לא הגיעו.

חזי לוי: נפטרו משפעת 72 בני אדם.

חזי לוי: עד אתה נפטרו מקורונה יותר מ-600 אנשים בשני הגלים.

חזי לוי: לכן ההדבקה שם היא נמוכה יותר והתמותה נמוכה יותר אבל עדיין היא יכולה לגרום לסיבוכים.

חזי לוי: שפעת יותר משפיעה על ילדים מאשר קורונה בילדים.

חזי לוי: היא יותר משפיעה על ילדים מגיל שנתיים ואילך.

חזי לוי: לכן זה רק יהיה נבון להוריד את התחלואה בשפעת כדי לסלק אותה מהשולחן, למנוע אשפוזים משפעת ולהכשיר את כל מה שאנחנו בונים מבחינת ציוד, מנשימים, כוח אדם והכשרות, שיעסקו כמה שיותר בקורונה ופחות בשפעת.

חזי לוי: בזה בדיוק אנחנו כרגע עוסקים.

חזי לוי: רוצים להביא את החיסונים, לערוך מסעות הסברה, להביא להתנהגות נכונה של ריחוק חברתי ומסכות שישפיעו גם על השפעת ולא רק על הקורונה ולסלק את השפעת ככל שניתן מהשולחן.

חזי לוי: לדבר הזה יש גם תג מחיר שאנחנו יודעים מה הוא.

חזי לוי: העבודה נעשית יחד עם קופות החולים כי הן חלק חשוב מאוד.

חזי לוי: זאת פעם ראשונה שאנחנו עובדים בשולחנות עגולים עם הקופות, כשהן חלק מהתקצוב, חלק מאמץ.

חזי לוי: אשפוזי הבית יורידו את העומס מעל בתי החולים.

חזי לוי: אנחנו נכנסים לעבודה נמרצת עם טובי האנשים בכל התחומים שדיברתי עליהם.

חזי לוי: אני מאוד מקווה שנמשיך ונעסוק בדבר הזה לצד העיסוק בקורונה.

חזי לוי: כרגע אנחנו עוסקים בדברים האלה במשרד הבריאות ואני מקווה שנגיע ונאזן את הדברים מהר ככל שניתן מהר, במקצועיות ונמשיך בחיפוש ולא נרפה של עוד חיסונים במקביל להסברה.

חזי לוי: מה שאמרתם הוא מאוד נכון.

חזי לוי: אותו צת"ם עוסק בנושא התעדופים.

חזי לוי: את מי אנחנו רוצים לחסן כדי למנוע כמה שיותר מחוללי הדבקה ומחלה?

חזי לוי: האם זה ילדים?

חזי לוי: האם זה זקנים?

חזי לוי: האם אלה עובדי מערכת הבריאות?

חזי לוי: האם זה מחוללי הדבקה ומחלה, מה שאנחנו קוראים מנועי הדבקה?

חזי לוי: הכול עומד על השולחן.

חזי לוי: כמובן שהכול יימסר לציבור ויהיה בשקיפות כי לכל דבר שנעשה יהיה מניע מדעי רפואי שלקוח מהעולם ואשר ינסה להוריד ככל שניתן את התחלואה.

חזי לוי: המפתח יהיה התנהגות נכונה של הציבור, רכש חיסונים, עבודה ביחד של כל השחקנים, קהילה ובתי חולים והכנת הדברים והכשרת אנשים כבר מעכשיו כי זה מחר בבוקר.

חזי לוי: אלה הדברים.

חיים כץ: יש פה כמה חברי כנסת שרוצים לשאול אותך שאלות.

חיים כץ: תשמע אותם ותענה לכל השאלות.

חיים כץ: אני אהיה הראשון.

חיים כץ: אם מדבריי הבנת או רמזת שאני לא סומך עליך אז אתה מתבלבל.

חזי לוי: זה לא בדיוק.

חיים כץ: עזוב.

חיים כץ: אם מדבריי הבנת או רמזת שאני לא סומך עליך אז אתה מתבלבל.

חיים כץ: אם לא התבטאתי בסדר אז אני מתקן את דבריי.

חיים כץ: סומך עליך לעילא ולעילא, בסדר?

חזי לוי: סומך על משרד הבריאות ועל חבריי, תודה.

חיים כץ: דיברתי עליך, עזוב את החברים.

חיים כץ: הנה, שמנו את הפיל על השולחן.

חיים כץ: אם פה לא הבינו מה אני מדבר - - - חבר הכנסת הרצנו, בבקשה.

יוראי להב-הרצנו: זאת הזדמנות טובה לברך אותך על המאמצים האדירים שאתם במשרד הבריאות ואתה באופן אישי משקיעים לטובת עניין הקורונה.

יוראי להב-הרצנו: זה מורגש היטב ותודה רבה על כך.

יוראי להב-הרצנו: לגבי הבדיקות.

יוראי להב-הרצנו: האם מתוכנן מסע הסברה שיכלול שקיפות והנגשת המידע לציבור כדי למנוע תבהלה בציבור והגעה מאסיבית למרכזי הבריאות ולקופות החולים?

יוראי להב-הרצנו: מתי אתם מתכוונים לצאת עם מערך ההסברה הזה?

יוראי להב-הרצנו: האם הוא מתוכנן להיות רחב יותר מבכל שנה.

יוראי להב-הרצנו: האם יש לכם איזו תכנית במשרד הבריאות שאמורה להנגיש לציבור מידע על האבחנה בין שפעת רגילה לבין קורונה?

יוראי להב-הרצנו: כיצד על האזרחים להתנהל במידה והם מזהים תסמינים כאלה ואחרים וזאת על-מנת שלא כל המשק יושבת אם מישהו התעטש במשרד וזו רק שפעת שהיא פחות מדבקת מקורונה.

חוה אתי עטייה: תודה רבה על הסקירה.

חוה אתי עטייה: מתי אתם מתחילים לחסן את האזרחים?

ג'אבר עסאקלה: אדוני המנכ"ל.

ג'אבר עסאקלה: קודם כל, בשעות אלה יש כמה מאות בוגרי רפואה שעוברים את הבחינה של משרד הבריאות.

ג'אבר עסאקלה: נאחל להם בהצלחה.

חיים כץ: נאחל להם בהצלחה.

ג'אבר עסאקלה: 1,600 סטודנטים.

ג'אבר עסאקלה: זה יזרים למערכת כוח אדם רפואי איכותי.

ג'אבר עסאקלה: אני מקווה שרובם הגדול יצליחו בבחינות של היום.

ג'אבר עסאקלה: האם אדוני מודע לכך שחלק מקופות החולים לא מעסיקות בוגרים של מדינות מסוימות?

ג'אבר עסאקלה: אני מבין שיש מדיניות כזאת בחלק מקופות החולים.

חיים כץ: אני מבין שאתה מנצל את ההזדמנות לגלוש מהנושא לבעיות כואבות אחרות.

ג'אבר עסאקלה: הצעתי בתחילת הדיון שנתמקד בקהל מסוים, הקהילה הערבית ובמיוחד הקהילה הבוגרת הערבית.

ג'אבר עסאקלה: יש לעשות קמפיין הסברה כדי לעודד אותם כי זאת קבוצת הסיכון הכי גדולה.

ג'אבר עסאקלה: אני מציע שתתייחס, האם משרד הבריאות יחד עם קופות החולים מוכן להקציב תקציב למערך הסברה בערבית, אמהרית ואולי רוסית לאוכלוסיות הבוגרות?

עידן רול: אדוני המנכ"ל, תודה.

עידן רול: זאת באמת הזדמנות טובה לשאול אותך שאלות.

עידן רול: בנוגע לתקנים הנוספים של רופאים שהתווספו.

עידן רול: האם משרד הבריאות מתכוון לייעד אותם ספציפית למחלקות מסוימות או האם זה יועבר לשיקול דעת של מנכ"לי בתי החולים?

עידן רול: חבר הכנסת אוסאמה סעדי בטלפון, לא רוצה לשאול.

אוסאמה סעדי: אני בטלפון עם פרופסור בשארה בשארת.

חיים כץ: הוא מכתיב לך את השאלה?

אוסאמה סעדי: לא.

חיים כץ: אל תגיד לי לא.

חיים כץ: הוא מכתיב לך?

חיים כץ: בסדר, שאל.

אוסאמה סעדי: העניין של החיסון חשוב.

אוסאמה סעדי: פעם ראשונה קיבלתי חיסון בשנה שעברה.

אוסאמה סעדי: באמת חשוב שכל הקופות ידאגו לחיסון, במיוחד לקבוצות שבסיכון.

אוסאמה סעדי: פרופסור לוי, היינו בפגישה איתך עם חברי כנסת מהרשימה המשותפת.

אוסאמה סעדי: העלינו מספר נושאים וקיבלנו פרוטוקול שמשקף את השיחה.

אוסאמה סעדי: לגבי העניין של בתי חולים בנצרת, העליתי את זה גם במליאה בפני סגן השר, במיוחד לגבי התקנים של 2,000 מתמחים ו-400 רופאים וסיוע לבתי חולים האלה שמתמודדים עם נגיף הקורונה.

אוסאמה סעדי: האם יש התקדמות בנושא הזה של בתי החולים בנצרת.

חיים כץ: השאלה האחרונה היא שלי.

חיים כץ: שמענו את כל חברי הכנסת.

חיים כץ: השאלה שלי אליך כמנכ"ל משרד הבריאות היא: מה אתה מצפה מאיתנו לעשות, חברי ועדת העבודה, הרווחה והבריאות, על-מנת לעזור לכם להגיע ליעדים?

חיים כץ: אולי העזרה שלנו קטנה אבל לבד לא תגיעו.

חיים כץ: אני חושב שאנחנו יכולים להיות עזר ולו במעט כדי להגיע ליעדים ולמטרות.

חיים כץ: מה אתה מצפה מאיתנו.

חזי לוי: תודה על השאלות, אני אענה בקצרה על כל השאלות.

חזי לוי: לגבי הסברה בציבור והחשש מבהלה בציבור.

חזי לוי: אנחנו מצפים שהציבור באמת יתבלבל ולכן אנחנו גם רוצים לתגבר את חדרי המיון ואת המרפאות בקהילה.

חזי לוי: חלק מהעבודה מול הקופות יהיה גם לתגבר את המוקדים העירוניים דוגמת "בטרם", "ביקור רופא" וכדומה, כדי למנוע נהירה שניתן לסנן לפני שלב חדר המיון.

חזי לוי: אנחנו נסביר לציבור.

חזי לוי: חלק מהעבודה זה נושא ההסברה.

חזי לוי: אני אענה לשאלה שכבר נשאלה.

חזי לוי: גם בקורונה יש הסברה בערבית, באמהרית, באנגלית ובעוד שפות.

חזי לוי: בהחלט, האוכלוסייה דוברת הערבית היא חלק נכבד מאוד מאוכלוסיית מדינת ישראל והיא תקבל את ההסברה גם בשפתה כדי שנגיע לכל בית ככל שניתן ולהשפיע על החיסון נגד שפעת.

חזי לוי: ללא ספק, הסברה בערבית היא חלק ממערך ההסברה.

חזי לוי: גם היום, דרך אגב, יש הרבה הסברה.

חזי לוי: הסברה לציבור תינתן.

חזי לוי: לשאלה השנייה, תהיה הסברה גם לגבי אבחנה בין קורונה לשפעת.

חזי לוי: תראו, זה קשה.

חזי לוי: יושב פה פרופסור חגי לוין שזה חלק מעיסוקו והוא גם מייעץ לי בהרבה דברים.

חזי לוי: אני חושב שהאבחנה בין שפעת לקורונה אינה פשוטה.

חזי לוי: זאת אתה מחלה.

חזי לוי: לכן החשיבות היא לסלק את השפעת ככל שניתן מהשולחן כי בסופו של דבר הטיפול שונה.

חזי לוי: בשפעת נשארים בבית, החום יורד, ואחרי יממה בלי סימפטומים חוזרים לעבודה.

חזי לוי: קורונה האדם יישב 14 יום, או לפי הנהלים החדשים שפרסמנו קצת פחות.

חזי לוי: זה תלוי במחלה, בסימפטומים, בחשיפה, בידוד.

חזי לוי: זה סיפור אחר לגמרי, בריאותית, כלכלית ובוודאי משפחתית.

חזי לוי: לכן אנחנו מאוד מאוד רוצים.

חזי לוי: זה יהיה קשה.

חזי לוי: דרך אגב, אנחנו עוקבים אחרי הקורונה ופיתחנו יכולת מעקב מה גורלו של אדם שטיפח סימפטומים.

חזי לוי: אנחנו יודעים על-פי סקר שלוקח לו בערך יומיים להגיע לרופא ולבקש הפנייה לבדיקה.

חזי לוי: מפה אנחנו כבר מודדים ויודעים שלוקח סדר גודל של 2.1 ימים מרגע הפנייה לרופא עד קבלת תשובה.

חזי לוי: השתפרנו מאוד, בהתחלה זה היה 4 ו-5 ימים.

חזי לוי: חלק מהאנשים לא רוצים ללכת לרופא.

חזי לוי: הם אומרים, למה ללכת לרופא?

חזי לוי: יעשו לי בדיקה, יגלו שיש לי קורונה אני אצטרך לשבת בבית.

חזי לוי: עזבו אותי, תנו לי ללכת לעבודה כדי שלא אנזק כלכלית וכדי שלא יפטרו אותי.

חזי לוי: זה חלק מהסברה.

חזי לוי: היום אנחנו עושים הסברה מאוד צפופה.

חזי לוי: אתה מרגיש משהו, חום, שיעול, ליחה, לך בבקשה לרופא.

חזי לוי: זה יהיה גם בחורף כי הסימפטומים שמתחילים הם בדיוק אותם סימפטומים.

חזי לוי: לאדם הפשוט יהיה קשה.

חזי לוי: אולי 1%-2% יאבדו תחושה וריח.

חזי לוי: מתי מתחילים לחסן אזרחים?

חזי לוי: החיסונים אמורים להגיע לארץ החל מאמצע אוקטובר.

חזי לוי: איך שהם יגיעו נתחיל לחסן.

חזי לוי: אני לא מעריך שנתחיל לחסן לפני נובמבר.

חזי לוי: תהליך החיסון עצמו הוא תהליך שאנחנו צריכים להיערך אליו.

חזי לוי: אני כבר מכין את האפשרות שהצבא ייכנס גם לעניין ויעזור לנו כדי לחסן כמה שיותר מהר.

חזי לוי: אנחנו צריכים להגיע לבתי אבות, להגיע לחולים מבודדים בבית ובמלונות.

חזי לוי: נצטרך גם להגיע לאנשים ולא רק שאנשים יגיעו להתחסן.

חזי לוי: לכן אני כבר מכשיר את הראייה המשפטית כדי שהצבא, חובשים, הפרמדיקים ומד"א יוכלו לעזור בעניין הזה.

חזי לוי: לגבי רופאים בוגרי מדינות מסוימות והשכלה.

חזי לוי: מדינת ישראל נותנת היום רישיון לכל מי שגמר לימודי רפואה, הביא אסמכתאות מתאימות שהוא למד בכל מדינה.

חזי לוי: במרבית המדינות הוא גם צריך לעבור בחינה שנותנת לו את האשרה להתחיל סטאז'.

חזי לוי: יש מדינות בודדות שלא מחייבות בחינה.

חזי לוי: גם הישראלים לומדי הונגריה, פולין, שאלה מדינות שהלימודים בהן ברמה גבוהה, צריכים לעבור את הבחינות האלה כדי לקבל את ההרשאה לסטאז'.

חזי לוי: ברגע שהם קיבלו הרשאה לסטאז', הם צריכים לעשות את הסטאז'.

חזי לוי: סטאז' פלוס דיפלומה של גמר לימודי רפואה מכשירים אותם להתחיל התמחות.

חזי לוי: הדבר הזה שוויוני לכל מי שעומד בתנאים האלה, יהא מינו או מגזרו או דתו אשר תהיה.

חזי לוי: מדינת ישראל משוועת לרופאים.

חזי לוי: בתחילת העשור נעשתה עבודה ומספר הלומדים הוכפל כאשר היום אנחנו נותנים יותר מ-1,200-1,300 רישיונות בשנה לעומת כ-500-600 שנתנו לפני מספר שנים.

חזי לוי: אנחנו מעסיקים כל רופא.

חזי לוי: כמובן ניתנת הרשות למנהל מחלקה לראיין מספר מועמדים ולבחור את המועמד שהכי נראה לו על-פי שיקוליו.

חזי לוי: אני מקווה שהשיקולים האלה הם בעיקר של רמה, ניסיון וכיוצא בזה.

חזי לוי: כך זה בכל העולם וכך זה גם פה.

חזי לוי: לא אחת אנחנו רואים מחלקות מבוקשות מאוד שיש בהן תור לבוגרי כל בתי הספר לרפואה, לרבות בתי ספר לרפואה בארץ שרמתם נחשבת למאוד גבוהה.

חזי לוי: הם מחכים בתור למקצועות מבוקשים ולמחלקות מבוקשות.

חזי לוי: לכן אני רוצה לסכם את התשובה לשאלה הזאת ולומר שכל מי שיעמוד במדינת ישראל בתנאים הנדרשים על-פי חקיקה, עמידה בבחינות, ביצוע סטאז', ידיעת השפה העברית ברמה שתאפשר לו לתקשר עם החולים, הוא יוכל להתקבל לרפואה ויהיה ברוך.

חזי לוי: דרך אגב, אלה חלק מהאנשים שאמרתי שכרגע הם נמצאים בצינור והם יוכלו להשתלב במסגרת התקנים שנתנו.

חזי לוי: שאלתם האם כוח האדם יועד למחלקות מסוימות?

חזי לוי: בוודאי ובוודאי.

חזי לוי: אנחנו יודעים למה ניתן כוח האדם עכשיו, גם אחיות, גם רופאים וגם 700 אנשי מקצועות הרפואה.

חזי לוי: אנחנו יודעים מה אנחנו רוצים לתגבר.

חזי לוי: לכן הדבר הזה ניתן ואנחנו נעקוב אחרי זה.

חזי לוי: הוא ניתן כדי לתגבר את חדרי המיון, את המחלקות הפנימיות, את מחלקות הילדים ואת מחלקות הטיפול הנמרץ.

חזי לוי: לשם רופא מתחיל לא יכול להגיע אבל בדרך סיבובית של הכנסת רופאים חדשים למחלקות והוצאת רופאים ותיקים יותר להתמחות או לעבודה במחלקות הטיפול הנמרץ.

חזי לוי: תהיה תגבורת כלשהי גם למחלקות לרפואת זיהומים בבתי החולים.

חזי לוי: הרופאים ניתנו לא סתם אלא על-פי שכלול.

חזי לוי: זה גם עונה על השאלה לגבי בתי החולים בנצרת.

חזי לוי: הם ניתנו על-פי מיטות הקורונה שהוטל עליהם לבנות, על-פי תפוסת החולים, על-פי צפי החולים שם.

חזי לוי: לפי זה ניתנו גם המיטות, גם רופאים, אחיות ואנשי מקצועות הבריאות, שחלקם נועדו להיות גם טכנאי הנשמה, עובדי מעבדות וכיוצא בזה.

חזי לוי: הם ניתנו על-פי צפי.

חזי לוי: לכן נתנו לקופת החולים שמפעילה את בתי החולים של קופת החולים.

חזי לוי: נתנו לבתי החולים העצמאיים: "אסותא", "שערי צדק", "לניאדו", "מעייני הישועה" והנצרתים.

חזי לוי: נתנו גם לחטיבת בתי חולים ממשלתיים של משרד הבריאות.

חזי לוי: קבענו את כללי המשחק, איזה מחלקות צריכים לתגבר, כמה לכל בית חולים.

חזי לוי: מכאן הם יעשו את השיבוצים ברמה הטקטית.

חזי לוי: בוודאי שקבענו וגם נוודא שכוח האדם שהוספנו יגיע למחלקות שיעסקו בקורונה ושם יהיה העומס.

חזי לוי: לגבי נצרת, הם בכללם של אותם כללי משחק בדיוק.

חזי לוי: מה אני מצפה מוועדת הכנסת?

חזי לוי: חשוב מאוד שיש ועדה שעוסקת בזה.

חזי לוי: אני מצפה מוועדת הכנסת שתעשה דיוני מעקב בשיתוף כל השחקנים הממשלתיים, משרד הבריאות, אוצר, מל"ל וכל מי שצריך.

חזי לוי: שתהיה עבודת פיקוח ומעקב שהדברים אכן מתקיימים ושהאמצעים שהורתה הממשלה אכן ניתנים ושאנחנו עומדים בקצב.

חזי לוי: שתדע לנזוף גם בי ובחבריי אם לא נעמוד בקצב.

חזי לוי: יש דבר מאוד חשוב שצריך לעשות כדי לעמוד בקצב.

חזי לוי: הוא תלוי בתשומות.

חזי לוי: אני מצפה שתעשו דיוני מעקב ותראו שהתשומות ניתנו.

חזי לוי: אם לא, תנזפו ותעשו עוד דיון מעקב כדי שביחד נעמוד במשימה המשותפת הזאת ונתכונן ככל שניתן לתחלואת החורף הכפולה.

חיים כץ: תודה.

חיים כץ: בשלב זה נעבור לשירותי בריאות כללית.

חזי לוי: תודה רבה לכם ושיהיה לנו חורף חם, נעים ובריא ככל שניתן.

חיים כץ: ד"ר דורון נצר, ראש אגף הרפואה בשירותי בריאות כללית.

דורון נצר: צהרים טובים ליושב ראש הוועדה וחברי הכנסת.

דורון נצר: אני אוסיף מספר נושאים מצומצם אחרי הסקירה המקיפה של חזי.

דורון נצר: אחד, שירותי בריאות כללית אמורה לקבל סדר גודל של 1.4 מיליון חיסונים למהלך החורף.

דורון נצר: אנחנו מקווים מאוד שהחיסונים יגיעו לקראת סוף ספטמבר.

דורון נצר: אנחנו נתחיל לחסן לפי תעדוף על-פי מסמך שהקופות הגישו לצת"ם לפני כשבועיים.

דורון נצר: כמובן תעדוף לחולים הקשים, אנשים מבוגרים עם מחלות רקע, ילדים צעירים ונשים בהריון.

דורון נצר: זה על-פי תעדוף שיינתן.

דורון נצר: לא נוכל לחסן את כל מדינת ישראל, גם אם יגיעו 4-5 מיליון חיסונים.

דורון נצר: אנחנו מצפים שתהיה דרישה גדולה מאוד ולכן ביקשנו ודרשנו ואני מניח שמשרד הבריאות ייצא בקמפיין עם מסרים מאוד ברורים וחדים לאוכלוסייה עצמה את מי צריך לחסן.

דורון נצר: אנחנו גם מאוד מקווים שנוכל להתחיל את החיסון כמה שיותר מוקדם.

דורון נצר: פה אולי אפשר לעזור, שכל מי שעוסק במרץ להבאת החיסונים לארץ, ידאג שהם יגיעו לפחות בחציון השני של חודש ספטמבר.

דורון נצר: אמורים לחסן בצורה מיטבית את האוכלוסייה בחודש אוקטובר.

דורון נצר: ככל שאנחנו מחסנים מאוחר יותר, כך יעילות החיסונים קטנה יותר.

דורון נצר: חזי אמר את זה ואני רוצה לחזור.

דורון נצר: החדשות הטובות שמגיעות מחצי הכדור הדרומי, במיוחד מאוסטרליה, שבעקבות הריחוק החברתי ועטיית המסכות לציבור ששומר, אנשים פחות נדבקים בשפעת.

דורון נצר: השנה התחלואה משפעת באוסטרליה היתה הנמוכה מזה עשור.

דורון נצר: אני דיי אופטימי שזה יקרה גם פה.

דורון נצר: אנחנו מאוד מקווים שנוכל להתמקד הרבה יותר בנושא של הקורונה ופחות בשפעת, אם כי אנחנו נערכים כמובן לתת מענה גם לחולי השפעת, גם לחולי הקורונה.

דורון נצר: לכל אלה ששאלו, קשה מאוד להבחין מי הוא נשא של האינפלואנזה של וירוס השבת ומישהו שהוא נשא של וירוס הקורונה.

דורון נצר: כרגע אנחנו נערכים להגביר את אשפוזי הבית, לפתוח עוד מיטות לאשפוז בית אקוטי.

דורון נצר: אני יודע שמשרד הבריאות על זה.

דורון נצר: אנחנו נערכים כרגע לפתוח מאוד מיטות בקהילה עצמה.

דורון נצר: במקום שהחולים שוכבים במחלקה פנימית, החולים שוכבים בבתיהם והרופא והאחות פשוט עוברים מבית לבית ומגישים להם שם את הטיפול.

דורון נצר: כל חולה כזה מנותר מרחוק ויש לו גם מוקד שהוא יכול לפנות אליו 24 שעות ביממה.

דורון נצר: זאת סקירתי הממצה.

דורון נצר: אם יש שאלות, אשמח לענות.

חיים כץ: תודה רבה.

חיים כץ: נעבור לקופת חולים מכבי לתמר אלקלעי.

תמר אלקלעי: שלום, צהרים טובים.

תמר אלקלעי: אני סגנית אחות ראשית במכבי שירותי בריאות.

תמר אלקלעי: תודה על רשות הדיבור.

תמר אלקלעי: לא אחזור על כל אתגרי החורף שדיברתם עליהם, הם ידועים לכולנו, דהיינו, כל הנושא של תחלואת שפעת לצד תחלואת שפעת.

תמר אלקלעי: אנחנו מחסנים כל שנה כ-500,000 איש.

תמר אלקלעי: שנה שעברה חיסנו 600,000 איש, לאור הביקוש הרב שהיה.

תמר אלקלעי: אנחנו מדברים על 25% מאוכלוסיית החבריים שלנו.

תמר אלקלעי: אנחנו צופים השנה עלייה משמעותית בביקוש, בטח ל-50% מהאוכלוסייה.

תמר אלקלעי: בכלל, 50% מאוכלוסיית מדינת ישראל יהיה ביקוש ואני חושבת שגם יהיה נכון וצריך לחסן אותם.

תמר אלקלעי: אנחנו רצינו וכיוונו לחסון 1.2 מיליון איש לפחות אבל לצערי הרב יש כרגע צפי רק ל-770,000 חיסונים.

תמר אלקלעי: זה בהחלט לא הרבה ולא מספק.

תמר אלקלעי: פה אנחנו בעצם נמצאים בבעיה.

תמר אלקלעי: אני רוצה לדבר על ארבעה דברים שהם מאוד משמעותיים כהדגשים לוועדה שעוסקת בנושא.

תמר אלקלעי: ראשית, כל הנושא של קבוצות סיכון.

תמר אלקלעי: אנחנו כל שנה מחסנים קבוצות סיכון ידועות, כמו שכל הקופות מחסנות ואף עומדים ביעדים של החיסונים האלה.

תמר אלקלעי: צריך להבין גם השנה מה הן קבוצות הסיכון שיוגדרו ויש לסכן אותן בעדיפות.

תמר אלקלעי: זה הנושא של מחלות כרוניות, הנושא של מדוכאי חיסון, ילדים, נשים הרות, גילאי 65 פלוס.

תמר אלקלעי: חשוב לנו מאוד שתהיה הסברה בנושא כדי שהאוכלוסייה תבין ותדע שבעדיפות לחסן את הקבוצות הללו על פני האוכלוסייה הכללית.

תמר אלקלעי: אל תשכחו שהאוכלוסייה רגילה להגיע למרכזים שלנו באופן חופשי וכולם מקבלים חיסון על-פי הרצון ולוחות הזמנים שקיימים כל שנה.

תמר אלקלעי: השנה פתאום לא נוכל לתת לכולם ונצטרך לתעדף לכן ההסברה פה היא סופר חשובה.

תמר אלקלעי: כשאנשים יגיעו נצטרך לראשונה לסרב להם ולא נוכל לתת חיסון לכולם עם כל הרצון הטוב שלנו.

תמר אלקלעי: לאור זה שאנחנו עם רכש חיסונים כל-כך מצומצם, יש לעשות כל מאמץ בכל ערוץ שהוא ובכל דרך שהיא להביא חיסונים לארץ מכל מקום, מכל חברה.

תמר אלקלעי: אני אגיד גם בכל מחיר, כדי שיהיו לנו יותר חיסונים לחסן את האוכלוסייה.

תמר אלקלעי: כמו שאמרנו גם 5 מיליון חיסונים כנראה לא יספיקו.

תמר אלקלעי: היערכות נוספות זה היערכות של בתי הספר.

תמר אלקלעי: כל שנה מחסנים בבתי הספר בכיתות ב'-ד' אבל מחסנים מאוחר יותר כי כך נערך משרד הבריאות.

תמר אלקלעי: אם משרד הבריאות ייערך השנה לחסן את בתי הספר באופן מלא ובזמן ובמועד בתחילת העונה, זה יכול להפחית עומס משמעותי מאיתנו.

תמר אלקלעי: זאת בקשה שלנו.

תמר אלקלעי: בקשה נוספת, שמשרד הבריאות ייערך לחסן גם את הצוותים עצמם, שזה כל המורים והגננות שהם בהחלט חשופים יותר ונדרש לחסן אותם בשפעת.

תמר אלקלעי: אם לא, זה עומסים של אוכלוסייה שיגיעו לקופות ולא נוכל בעצם להנגיש להם את החיסונים.

תמר אלקלעי: לגבי כוח אדם.

תמר אלקלעי: עלה פה כל הנושא של תקנים נוספים.

תמר אלקלעי: כל שנה במסגרת מבצע שפעת אנחנו נערכים ומגייסים כוח אדם נוסף כי אי-אפשר לחסן במסגרת כוח האדם הקיים.

תמר אלקלעי: השנה אישרו לנו שסטודנטים לסיעוד יוכלו לחסן אחרי הכשרה קצרה וגם רוקחים.

תמר אלקלעי: לכן אנחנו מכשירים גם רוקחים וגם סטודנטים לסיעוד.

תמר אלקלעי: אנחנו מאוד נשמח גם אם סטודנטים לרפואה מבתי ספר לרפואה יוכלו החל מהשנה הרביעית להיות שותפים איתנו במאמץ הדגול ולחסן את כלל האוכלוסייה.

תמר אלקלעי: אלה הבקשות שלנו והדגשים שלנו.

תמר אלקלעי: אשמח מאוד אם הוועדה תוכל לעסוק גם בדברים האלה.

חיים כץ: תודה רבה.

חיים כץ: פרופסור חגי לוין, יו"ר איגוד רופאי בריאות הציבור.

חגי לוין: תודה לך יושב ראש הוועדה.

חגי לוין: שמעתי אותך בפתיחה, שאתה תוהה על הקריאה לדיון ואתה רוצה להיות תכליתי.

חגי לוין: יש לי הצעה תכליתית בשבילך.

חגי לוין: בוא תעביר עכשיו את חוק עידוד ההתחסנות שעבר בקריאה ראשונה בכנסת ה-20.

חגי לוין: זה הזמן להעביר אותו.

חגי לוין: אגב, זה לא צריך להיות נקודתי רק לחיסוני השפעת.

חגי לוין: אנחנו נמצאים בעיצומה של פנדמיה.

חגי לוין: בוודאי עכשיו אבל תמיד אנחנו צריכים לעודד את קידום הבריאות.

חגי לוין: יש בחוק הזה אלמנטים חשובים שראוי עכשיו להעביר אותם.

חגי לוין: אני מצטרף לדברים שנאמרו פה קודם.

חגי לוין: חיסון שפעת זה לא רק כמות החיסונים.

חגי לוין: אני באופן אישי עוסק בנושא הזה הרבה שנים.

חגי לוין: התעדוף אכן יהיה מורכב.

חגי לוין: צריך לשים את הדגש על האנשים שנמצאים בסיכון הכי גבוה ובמי שמטפלים באנשים שנמצאים בסיכון הכי גבוהה, בוודאי עובדי הבריאות, עובדי המוסדות הגריאטריים וכן הלאה.

חגי לוין: צריך להנגיש את החיסונים למקום שאנשים נמצאים.

חגי לוין: דוד שלי, יוסי לוין, בן 96, לא יצטרך להגיע מביתו למרפאה אלא יבואו אליו הביתה ויחסנו אותו.

חגי לוין: זה מאוד חשוב, זה מאוד נכון תמיד ובוודאי כשאנחנו בתקופת הקורונה עם סכנת ההדבקה במרפאות עצמן.

חגי לוין: אז כל משבר הוא גם הזדמנות.

חגי לוין: יש לנו הזדמנות עכשיו לעשות מבצע חיסון שפעת יותר מדויק, יותר נכון.

חגי לוין: לא רק להתעסק בכמות החיסונים אלא גם לראות שאנחנו מביאים את החיסונים לאלה שהכי זקוקים להם.

חגי לוין: הלוואי שנגיע למצב שבו אנשים ירצו להתחסן וזאת תהיה הבעיה.

חגי לוין: אני חייב להגיד שגם בעניין הזה מלאכת ההסברה איננה פשוטה.

חגי לוין: הדברים משתנים במהירות.

חגי לוין: גם אוכלוסיות שונות חוות את זה בצורה שנה.

חגי לוין: לפעמים דווקא אנשים שהם בסיכון הכי גבוה, הם אלה שמתחסנים הכי פחות ויודעים הכי מעט.

חגי לוין: זה האתגר שלנו, להביא את החיסון לאנשים שזקוקים לו ולתגבר את קופות החולים ואת מערכת הבריאות שתוכל לעשות את המבצע ואת ההיערכות לחורף הקרוב בצורה אופטימלית.

חגי לוין: זה מעבר לקורונה ולשפעת ואנחנו צריכים להסתכל על המכלול.

חגי לוין: תודה.

חיים כץ: תודה רבה לך.

חיים כץ: זאת היתה ההצעה שלכם.

חיים כץ: אני חושב שעשינו פה דיון מקיף עם גורמי מקצוע שיכולים לתת לנו את התשובה הכי טובה.

חיים כץ: שמעתי מה הם ביקשו מהוועדה לעשות.

חיים כץ: אנחנו נעשה כמיטב יכולתנו לעזור להם לעזור לנו.

חיים כץ: תודה רבה לאלה שהגישו את ההצעה לסדר.

חיים כץ: הישיבה נעולה.